钦定古今图书集成/明伦汇编/官常典/第394卷 > 郭承嘏
## 钦定古今图书集成/明伦汇编/官常典/第394卷 > 郭承嘏

按《唐书郭子仪传》：“子仪子晞，晞孙承嘏，字复卿。幼秀
异，通《五经》。元和中及进士第，累迁起居舍人。居母丧，
以孝闻。太和六年，为谏议大夫，言政事得失。文宗以
郑注为太仆卿，承嘏极论其非，注颇惧，进给事中，俄
出为华州刺史。给事中卢载还诏书，且言承嘏数封
駮称职，宜在禁闼。帝曰：‘朕谓久次，欲优其稍入耳’。”乃
复留给事中。时江淮旱，用度不支，诏宰相分领度支、
户部。承嘏言：“宰相调和阴阳，安黎庶，若使阅视簿书，
校缗帛，非所宜。”帝顺纳。迁刑部侍郎。帝尝称其儒素
无贵骄气，不类勋家。每进对，恩接备厚，方大任用。会
卒，家无馀赀，亲友为办丧祭。赠吏部尚书。